b'\n_START_ARTICLE_\nNK HA\xc5\xa0K Sokol Stari Jankovci\n_START_SECTION_\nPrije 2. svjetskog rata\n_START_PARAGRAPH_\nPrvi nogometni klub u Starim Jankovcima je osnovan 1931. godine pod imenom Sremac. Prvi dokumentirani zapisi o igranju nogometa u Starim Jankovcima i o nogometnom klubu u ovom mjestu datiraju iz 1938. godine._NEWLINE_U klubu su tada igrali mladi\xc4\x87i Ma\xc4\x91ari i Hrvati, dok su u mjestu \xc5\xbeivjeli Hrvati, Ma\xc4\x91ari i podunavski Nijemci ("\xc5\xa0vabe"). Za\xc5\xa1to u klubu nisu igrali mladi\xc4\x87i Nijemci, nije poznato. Klub nije djelovao u vrijeme Drugog svjetskog rata.\n_START_SECTION_\nNakon 2. svjetskog rata\n_START_PARAGRAPH_\nDokument o poratnom djelovanju kluba imamo iz 1953. godine. Klub se i dalje zove "Sremac", a u njemu igraju prete\xc5\xbeno mladi\xc4\x87i Ma\xc4\x91ari uz ponekog Hrvata. Naime, partizanske su vlasti protjerale iz mjesta sve podunavske Nijemce, a u njihove ku\xc4\x87e su naselile Srbe iz podru\xc4\x8dja Knina. Kako su Ma\xc4\x91ari u to doba igrali najbolji nogomet u Europi, razlo\xc5\xbeno je da su oni bili dominantni u NK "Sremac" s obzirom da se u to vrijeme doseljeni Srbi nisu bavili \xc5\xa1portom._NEWLINE_Nogometni klub "Sremac" igrao je do 1961. godine u op\xc4\x87inskom natjecateljskom rangu na igrali\xc5\xa1tu "Njivice" pored sada\xc5\xa1njeg mjesnog groblja. Godine 1959. mjesni Srbi osnivaju svoj klub Omladinac te dolazi do rivalstva izme\xc4\x91u NK "Sremac" i novog kluba. To rivalstvo \xc4\x8desto je zavr\xc5\xa1avalo ne\xc5\xa1portskim ispadima i nacionalnom netrpeljivo\xc5\xa1\xc4\x87u te su komunisti\xc4\x8dke vlasti u Vinkovcima ukinule oba kluba te osnovale 1961. godine fuzioniranjem NK "Sremac" i NK "Omladinac" novi klub, NK "Sloga"._NEWLINE_Tada se ure\xc4\x91uje novo nogometno igrali\xc5\xa1te "Gatina". Klub se dosta uspje\xc5\xa1no natjecao u op\xc4\x87inskom i me\xc4\x91uop\xc4\x87inskom rangu, no dominantno su u klubu bili prisutni Srbi u rukovodstvu kluba i me\xc4\x91u \xc5\xa1porta\xc5\xa1ima. Bilo je i ne\xc5\xa1to Hrvata i Ma\xc4\x91ara. Kakva takva ravnote\xc5\xbea u odnosu snaga uspostavljena je tek 80-tih godina.\n_START_SECTION_\nDomovinski rat i progonstvo\n_START_PARAGRAPH_\nPobuni Srba u Hrvatskoj 1991. godine protiv hrvatske dr\xc5\xbeave priklju\xc4\x8duju se i mjesni Srbi, te rukovodstvo HDZ-a u mjestu u dogovoru sa \xc5\xa1portskim djelatnicima Hrvatima mijenjaju naziv dotada\xc5\xa1njeg kluba "Sloga" u NK "HA\xc5\xa0K" (Hrvatski amaterski \xc5\xa1portski klub) Stari Jankovci koji 1991. godine u op\xc4\x87inskom nogometnom podsavezu osvaja prvo mjesto._NEWLINE_\xc5\xa0portski djelatnici s igra\xc4\x8dima sudjeluju u obrani mjesta i Hrvatske u dragovolja\xc4\x8dkim redovima. Iz kluba je u obrani domovine poginulo 2 \xc4\x8dlana uprave i 7 igra\xc4\x8da dragovoljaca._NEWLINE_Klub se natje\xc4\x8de u prognanstvu od 1992. godine do 1994. Tada je zamrznut status NK "HA\xc5\xa0K" Stari Jankovci i aktiviran NK "Jadran" (Novi) Jankovci (koji je predstavljao jedinstven klub i za Stare i za Nove Jankovce) koji se natje\xc4\x8de u 3. \xc5\xbdNL u sezoni 1997./98. kada osvaja prvo mjesto.\n_START_SECTION_\nPovratak\n_START_PARAGRAPH_\nPo povratku u Stare Jankovce (nakon Mirne reintegracije), odnosno 25. sije\xc4\x8dnja 1998. godine, starojankova\xc4\x8dki klub se reaktivira i vra\xc4\x87a na nogometno igrali\xc5\xa1te "Gatina". Od tog trenutka nogometa\xc5\xa1i Srbi vi\xc5\xa1e ne sudjeluju u radu kluba._NEWLINE_Godine 1998. klub nosi naziv NK HA\xc5\xa0K\xe2\x80\x93Jadran Stari Jankovci i natje\xc4\x8de se u 1. \xc5\xbdNL Vukovarsko-srijemska. _NEWLINE_U periodu od 1992. do 2000. godine, predsjednik kluba bio je Stipo Rimac. Klub je uredio klupske prostorije te sada Op\xc4\x87ina ure\xc4\x91uje glavni teren i izgra\xc4\x91uje pomo\xc4\x87ni teren te postavlja temelje budu\xc4\x87em \xc5\xa0portskom centru u Starim Jankovcima. Klub ostvaruje primjerenu suradnju s ostalim udrugama u mjestu te mjesnim vlastima._NEWLINE_Godine 2008. klub mijenja ime u NK HA\xc5\xa0K Sokol Stari Jankovci ._NEWLINE_Trenuta\xc4\x8dno se natje\xc4\x8de u 1. \xc5\xbdNL Vukovarsko-srijemskoj.'